Energia kokkuhoidmiseks kehtestati näiteks eraautodele pühapäevane sõidukeeld. Väärtuslikum lihakraam müüdi välismaale, poes sai osta vaid rupskeid - sea- ja kanapäid, kanatiibu. Kuid näljale lisaks pidi rahvas kannatama ka alandusi, kui Ceauşescu kuulutas, et rumeenlased söövat hoopis liiga palju.    Revolutsioon algas detsembris 1989 Timişoara linnas spontaansetest rahutustest. Ceauşescu andis armeele käsu tulistada, kuid verevalamine ei suutnud siiski  rahvast ohjeldada. 21. detsembril levisid rahutused Bukaresti. Diktaator Ceauşescu ilmus valitsushoone rõdule, kuid kohkus, kui töölised tema kõne järsku vilekooriga katkestasid. Televisioonis üle kantud pildid pea kaotanud juhist oli märguandeks mässuks. Järgmisel hommikul liikus tööliste mass eeslinnadest südalinna; armeeüksused lõpetasid verevalamise ning hakkasid rahvaga vennastuma. Ceauşescude abielupaar pages valitsushoonest helikopteriga, kuid nende absurdne põgenemise odüsseia lõppes kiiresti: mitte  keegi ei pakkunud neile kaitset.